Pulut Panggang Sibu tetap jadi pilihan
SIAPA masih ingat, pada 3
Ogos 2014, pulut panggang Sibu telah mencatat sejarah apabila berjaya
melakarkan nama dalam Malaysia Book of Records (MBOR) atas kejayaan
menghasilkan pulut panggang terbesar dan terpanjang. Pulut panggang yang
dibalut dengan daun pisang itu berukuran 22 sentimeter diameter dan 5.5 meter
panjang serta seberat 160 kilogram. Biarpun enam tahun telah
berlalu, namun peristiwa manis masih lagi segar dalam ingatan penduduk Sibu
hingga ke hari ini. Pulut panggang merupakan
salah satu daripada makanan  popular di
Sibu, selain mi kampua, penyaram, kek lapis dan sebagainya. Kini pulut panggang Sibu
sudah menjadi hidangan mesti bagi 
pengunjung yang datang melawat Sibu, tambahan pula semua makanan ini
boleh dibeli pada harga yang murah dan berpatutan. Hasil daripada kejayaan
penyelidikan oleh Institut Penyelidikan dan Kemajuan Pertanian Malaysia (MARDI
pada pengakhir tahun 2016 membawa berita gembira kepada para pengusaha pulut
panggang. Menerusi hasil
penyelidikan tersebut, pembungkusan inovatif dan produk pulut panggang sejuk
beku berhasil meningkatkan jangka hayat produk itu antara enam bulan hingga
lapan bulan, sekali gus  membolehkan
pulut panggang Sibu dikomersilkan ke serata tempat di Sarawak, dalam dan luar
negara. Pulut panggang dihasilkan
daripada beras pulut, sedikit garam dan santan. Beras pulut akan dimasak
terlebih dahulu sebelum dibalut dengan daun pisang.  Pulut yang telah siap
dibalut itu kemudiannya akan dipanggang buat seketika, sebelum ia dihidang dan
boleh dijamu. Keunikan Pulut Panggang
Sibu adalah ia tidak mempunyai inti atau kosong di bahagian dalamnya. Disebabkan ketiadaan inti
itulah membuatkan haruman aroma santan dan pulut yang telah dipanggang itu
cukup memukau dan rasa lemak pulutnya pula pasti akan membuatkan anda sentiasa
terkenang-kenang akan pulut panggang Sibu. Selain dimakan begitu
saja, pulut panggang Sibu juga boleh dinikmati bersama dengan sambal ikan bilis
atau perencah yang lain. Pulut Panggang Sibu boleh
didapati di gerai-gerai sekitar kawasan Kampung Datu, Kampung Hilir, Kampung
Nangka dan Jalan Bandong dengan harga yang amat berpatutan. Bagaimanapun, semenjak
perlaksanaan Perintah Kawalan Pergerakan (PKP), Pulut Panggang Sibu boleh
didapati melalui tempahan secara atas talian e-bazar atau  dari kerajaan negeri BROSS (Bazar Ramadan
ONline Sayangku Sarawak). 
See author's posts
